El suport a la investigació i la creació d'ajuts específics per als projectes que promouen la igualtat material de dones i homes faciliten l'eliminació de les discriminacions envers les dones, afavoreixen la millora de la seva situació en el camp de la recerca i contribueixen al coneixement de la perspectiva de gènere.
El web Dones i ciència, de la Secretaria d'Universitats i Recerca, recull les actuacions en matèria de recerca i gènere, així com estadístiques sobre convocatòries públiques en matèria de R+D+I desagregades per sexe.
La Xarxa Vives d'universitats presenta aquesta col·lecció de recursos que permeten al professorat universitari introduir la sensibilitat al gènere de manera específica en 17 disciplines diferents.
L'ICD i l'O bservatori per a la Igualtat de la UAB convoquen aquest premi per a l'alumnat de grau de qualsevol Facultat de la UAB que hagi realitzat el seu Treball de Fi de Grau el curs 2019-2020 amb perspectiva de gènere.
L'objectiu és sensibilitzar l'alumnat sobre la igualtat de gènere i la no discriminació a partir de fomentar el seu interès en la recerca.
Es concediran un màxim de quatre premis entre els millors treballs amb perspectiva de gènere:
El premi consistirà en un Diploma emès per l'Observatori per a la Igualtat de la UAB i 250 euros.
El termini per a presentar-se a la convocatòria del premi finalitza l'1 de desembre de 2020.
El Centre d'Estudis Interdisciplinaris de Gènere (CEIG) de la UVic-UCC, amb el suport de l'Institut Català de les Dones, convoca el Premi Francesca Bartrina q el millor treball de final de grau en estudis de gènere.
El premi està dotat amb 1.000 euros i s'hi poden presentar treballs de final de grau de qualsevol disciplina i de totes les universitats catalanes.
El premi es convoca com un gest d'homenatge i reconeixement a la professora de la Universitat de Vic i filòloga Francesca Bartrina Martí (1968-2014).
Bartrina, nascuda al poble de Serinyà, era especialista en l'obra de Caterina Albert i una referència en els estudis literaris de gènere.
El termini d'entrega dels treballs és el 19 de setembre de 2020.
Amb l'objectiu de promoure la incorporació de la perspectiva de gènere en els estudis per avançar en la igualtat de gènere, l'Institut Català de les Dones financia el premi, creat per UPF Igualtat, per a treballs de Fi de Grau realitzats per estudiants de la Universitat Pompeu Fabra en temàtiques relacionades amb el gènere.
El termini d'entrega dels treballs és el 30 de setembre del 2020 (termini prorrogat sobre el previst a les bases).
El Premi Institut Català de les Dones s'emmarca en els Premis Universitat de Vic als millor treballs de recerca d'estudiants de Batxillerat i s'adreça a l'alumnat de tots els centres de secundària de Catalunya.
El premi té per objectiu implicar i sensibilitzar estudiants de batxillerat que duen a terme un treball de recerca en el coneixement i els valors de la igualtat d'oportunitats entre dones i homes i guardona els millors treballs sobre la visualització de l'acció social de les dones i les aportacions de la seva experiència en diferents àmbits, sobre la defensa i el treball pels drets de les dones en la consecució de la igualtat d'oportunitats i sobre violència masclista.
Bases de participació edició 2020
Entrega dels premis: 18 de setembre a les 6 de la tarda a la Universitat de Vic.
L'Institut Català de les Dones participa en els Premis Recerca Jove, que convoca l'Agència de Gestió d'Ajuts Universitaris i de Recerca (AGAUR) del Departament d'Economia i Coneixement, amb el Premi Reginó al millor treball de recerca en relació amb les dones i les seves aportacions a la societat.
També es premia el centre d'educació secundària que hagi destacat per haver impulsat l'interès en aquesta temàtica.
El Premi Reginó està dotat amb 750€ per al treball guanyador i, en el cas del centre, en 2.500€ destinats a l'adquisició de llibres i publicacions per a la biblioteca o a equipament, i reivindica la figura de Reginó, una jueva de Barcelona a qui Pere III el Cerimoniós va autoritzar a practicar la medicina, que va ser una de les primeres dones reconegudes pel seu treball científic.
Amb el Premi Reginó, l'Institut Català de les Dones impulsa la recerca a nivell d'ensenyament secundari sobre temes de gènere i de les dones.
L'Institut Català de les Dones col·labora amb el Campus de les Terres de l'Ebre de la URV per impulsar la
creació d'un premi adreçat a les recerques realitzades sobre la temàtica dones i gènere.
Aquest premi a les Terres de l'Ebre, fomenta la incorporació de la perspectiva de gènere en la docència i la recerca, específicament en els treballs de fi de grau (TFG).